經廬岳回望江州想洛川有作
作者：劉允濟
朝代：唐

paragraphs: 龜山帝始營，龍門禹初鑿。
出入經變化，俯仰憑寥廓。
未若茲山功，連延竝巫霍。
東北疏艮象，西南距坤絡。
宏阜自鬱盤，高標復迴薄。
勢入柴桑渚，陰開彭蠡壑。
九江杳無際，七澤紛相錯。
雲雨散吳會，風波騰鄬鄀。
跡隨造化久，利與乾坤博。
肸蠁精氣通，紛綸潛怪作。
石渠忽見踐，金房安可託。
地入天子都，巖有仙人藥。
二門幾迢遰，三宮何儵爚。
咫尺窮杳冥，跬步皆恬漠。
仙才驚羽翰，幽居靜龍蠖。
明牧振雄詞，棣華殊灼灼。
盛業匡西夏，深謀贊禹亳。
黃雲覆鼎飛，絳氣橫川躍。
佐曆符賢運，人期茂天爵。
禮樂富垂髫，詩書成舞勺。
清輝靖嵒電，利器騰霜鍔。
遊聖挹衢尊，鄰畿恭木鐸。
巖仞包武侯，波瀾控文若。
旋聞刈薪楚，遽覩升葵藿。
稷契序揆圖，良平公輔略。
重地資出守，英藩諒求瘼。
豫章觀偉材，江州訪靈崿。
陽岫曉氛氳，陰崖暮蕭索。
潛伏屢黥奔，雄飛更鷙搏。
驚𤢹透煙霞，騰猿亂枝格。
故園有歸夢，他山飛賞樂。
帝鄉徒可遊，湟澗終旅泊。
景物觀淮海，雲霄望河洛。
城闕紫微星，圖書玄扈閣。
神功多粉繢，元氣猶斟酌。
丞相下南宮，將軍趨北落。
橫簪竝附蟬，列鼎俱調鶴。
四郊時迷路，五月先投龠。
池榭宣瓊管，風花亂珠箔。
舊遊勞夢寐，新知無悅樂。
天寒欲贈言，歲暮期交約。
夜琴清玉柱，秋灰變緹幕。
風雲動翰林，宮徵調文籥。
言泉激爲浪，思緒飛成繳。
千里輝珠璣，五采含丹雘。
鐘鼓旋驚鷃，瑾瑜俄抵鵲。
竊價慙庸怠，叨聲逾寂莫。
長望限南溟，居然翳東郭。